Nøgleord

Sammendrag



Nøgleord

1. Nye medlemsstaters tiltrædelse af Den Europæiske Union – tiltrædelsesakten af 2005 – Bulgarien – bulgarske studerendes adgang til arbejdsmarkedet i overgangsperioden – betingelser, der er mere restriktive end de i direktiv 2004/114 fastsatte betingelser – ikke tilladt

(Tiltrædelsesakten af 2005, bilag VI, del 1, punkt 2, første afsnit, og punkt 14; Rådets direktiv 2004/114)

2. Tilnærmelse af lovgivningerne – tredjelandsstatsborgeres indrejse og ophold med henblik på studier, elevudveksling, ulønnet erhvervsuddannelse eller volontørtjeneste – direktiv 2004/114 – national lovgivning, der inden udstedelse af en beskæftigelsestilladelse kræver en systematisk undersøgelse af arbejdsmarkedet – ikke tilladt

(Rådets direktiv 2004/114, art. 17)

Sammendrag

1. Punkt 14 i del 1 i bilag VI til protokollen om vilkårene og de nærmere bestemmelser for optagelse af Republikken Bulgarien og Rumænien i Den Europæiske Union skal fortolkes således, at betingelserne for bulgarske studerendes adgang til arbejdsmarkedet – fra den 12. januar 2007 og frem til udløbet af den overgangsperiode, som er fastsat i punkt 2, første afsnit, i del 1 i samme bilag VI – ikke må være mere restriktive end de betingelser, der er fastsat i direktiv 2007/114 om betingelserne for tredjelandsstatsborgeres indrejse og ophold med henblik på studier, elevudveksling, ulønnet erhvervsuddannelse eller volontørtjeneste.

Ved udløbet af medlemsstaternes frist til at gennemføre direktiv 2004/114, dvs. siden den 12. januar 2007, har bulgarske statsborgere nemlig haft ret til adgang til arbejdsmarkedet på betingelser, som ikke var mere restriktive end de betingelser, der er fastsat for tredjelandsstatsborgere i direktiv 2004/114. Såfremt en studerende, der er statsborger i et tredjeland, skal gives adgang til en medlemsstats arbejdsmarked i henhold til vilkårene i direktiv 2004/114, skal en sådan adgang følgelig gives til en bulgarsk student på betingelser, der er mindst lige så gunstige, og sidstnævnte har desuden en fortrinsstilling i forhold til den studerende, der er statsborger i et tredjeland.

(jf. præmis 31, 35 og 36 samt domskonkl. 1)

2. En national lovgivning, hvorefter der systematisk skal foretages en undersøgelse af arbejdsmarkedet, og hvorefter udstedelsen af en beskæftigelsestilladelse kun er tilladt, såfremt den ledige stilling, der skal besættes af den udlænding, som er omhandlet i ansøgningen, hverken kan besættes af en statsborger eller af en udlænding, der står til rådighed på arbejdsmarkedet, og som er villig til og i stand til at påtage sig denne beskæftigelse, behandler – fra og med den 12. januar 2007 og frem til udløbet af den overgangsperiode, som er fastsat i bilag VI til protokollen om vilkårene og de nærmere bestemmelser for optagelse af Republikken Bulgarien og Rumænien i Den Europæiske Union – bulgarske statsborgere på en måde, der er mere restriktiv end den behandling, som tredjelandsstatsborgere er undergivet i medfør af direktiv 2004/114 om betingelserne for tredjelandsstatsborgeres indrejse og ophold med henblik på studier, elevudveksling, ulønnet erhvervsuddannelse eller volontørtjeneste.

En sådan national lovgivning er nemlig ikke forenelig med direktiv 2004/114, navnlig artikel 17, idet der inden for rammerne af denne undersøgelse skal tages hensyn til situationen på arbejdsmarkedet, uden at det er nødvendigt at påvise, at der foreligger en særlig situation, som begrunder denne hensyntagen.

Hvad angår den bestemmelse i den nationale lovgivning, hvorefter udstedelsen af beskæftigelsestilladelse til tredjelandsstatsborgere, når det for de administrative regioner i den pågældende medlemsstat fastsatte maksimumsantal af ansatte udlændinge er overskredet, er underlagt yderligere betingelser ud over den systematiske undersøgelse af situationen og udviklingen på arbejdsmarkedet, udelukker direktiv 2004/114 – eftersom direktivet er til hinder for en sådan systematisk undersøgelse – så meget desto mere nationale foranstaltninger, der går ud over en sådan undersøgelse.

(jf. præmis 43-45 og domskonkl. 2)